Nordlys (avis)

Nordlys er Nord-Norges største mediehus og har hovedbase i Tromsø. Mediehuset er en del av mediekonsernet Amedia. Avisen ble stiftet på Karlsøy i Nord-Troms av presten Alfred Eriksen i 1902. 
Nordlys.no er Nord-Norges mest leste mediekanal, og er også portal for domenene Nord24 og Nordnorsk Debatt. Dekningsområdet til Nordlys.no strekker seg fra Lofoten i sør til lengst nordøst i Finnmark. Nordlys har tidligere drevet Radio Nordlys og lokalfjernsyns-kanalen TVTromsø. 
Nordlys utgir også landsdelens mest leste papiravis seks dager i uken. Ved inngangen til 2014 lå opplaget et par tusen over landsdelens andre storavis, Avisa Nordland i Bodø. Nordlys som papiravis har hovedsakelig nedslagsfelt som lokal- og regionavis i aksen mellom Harstad og Hammerfest, med tyngdepunkt i Tromsø-regionen, Midt-Troms og Nord-Troms.
Nordlys' hovedredaksjon ligger i Tromsø, men mediehuset har også lokalkontor i Lenvik og Nordreisa, og et utstrakt samarbeid med Amedias mediehus i Nordland og Finnmark.
Nordlys deler årlig ut Nordlysprisen.   
Sjefredaktør er Helge Nitteberg. Øvrig redaksjonell ledelse i Nordlys er Magnus Aamo Holte (nyhetsredaktør), Sissel Wessel-Hansen (featureredaktør), Skjalg Fjellheim (politisk redaktør) og Rune Endresen (redaktør, Nord24). Administrerende direktør er Marit Skog.


== Historie ==
Nordlys ble stiftet på Karlsøy i Nord-Troms av presten Alfred Eriksen. Den kom med sin første utgave 10. januar 1902.
Ved den store splittelsen i Arbeiderpartiet i november 1923 satt Peder Kåsmoli som redaktør. Han, og avisen, fulgte det nystiftede Norges Kommunistiske Parti. Dermed ble det avisstrid. AP klarte raskt å overta Nordlys, og NKP måtte lansere sin egen avis, Troms Fylkes Kommunistblad, med Kåsmoli som redaktør. Men denne avisen var knapt lansert, før NKP klarte å gjenerobre Nordlys. I januar 1924 tok AP over avisen nok en gang, og denne gangen for godt. Troms Fylkes Kommunistblad ble dratt i gang på nytt, men NKP-avisen kom bare ut en kort periode før den ga opp.I august 1940 stanset de tyske okkupantene Nordlys, og fra 1941 til 1945 benyttet okkupasjonsmakten avisens lokaler og utstyr til å utgi Deutsche Polarzeitung.


== Redaktører ==

Alfred Eriksen 1902 – 1912
Jenny Garfjeld fungerte deler av Eriksens tid som de-facto-redaktør
Ole Martin Gausdal 1912 – 1914
Anders Hjertenæs fungerte deler av Gausdals tid som de-facto-redaktør
Aksel Olsen 1914 – 1915
Jørgen Hustad 1915 – 1917
Peder Kåsmoli 1917 – 1924
Ingvald Jaklin 1924 – 1940
---
Gunnar Hagerup 1945
Ingvald Jaklin 1945 – 1965
Magne Jønsson 1965 – 1973
Reidar Nielsen 1973 – 1982
Ivan Kristoffersen 1982 – 1997
Jonny Hansen 1997 – 2001
Hans Kristian Amundsen 2001 – 2011
Anders Opdahl 2011- 2016
Helge Nitteberg 2016 -


== Kjente Nordlys-navn ==
Ivan Kristoffersen var sjefredaktør fra midt på 1980-tallet til 1997, og markerte både seg selv og avisa som vesentlige meningsbærere i den offentlige debatt. Han overtok for Reidar Nielsen, forfatter, journalist og redaktør i en rekke av A-pressens aviser. Egil Pettersen var journalist og redaksjonssekretær fra 1976 og fram til han ble ansatt som reporter i TV2, høsten 1992. Roger Ingebrigtsen, tidligere statssekretær og Ap-politiker, var i en periode nyhetsredaktør. Forfatter og journalist, Jon Michelet, var på slutten av 1970-tallet en markant og omstridt journalist i Nordlys. Asbjørn Jaklin, suksessrik forfatter, var redaktør i avisa. Nå er han journalist. Journalister som Linda Vaeng Sæbbe og Merethe Ekanger har begge gjort seg bemerket. Det samme gjelder de prisbelønnede fotografene Ola Solvang, Torgrim Rath Olsen, Yngve Olsen Sæbbe og Ole Åsheim. Hans Kristian Amundsen som var redaktør ble senere statssekretær i den regjeringen som ble avløst i 2013. Skjalg Fjellheim har siden 2016 vært politisk redaktør.


== Opplag ==
Bekreftede netto opplagstall fra Mediebedriftenes Landsforening:
Sammenlignet med konkurrenten iTromsø


== Litteratur ==
Pål Christensen og Hallvard Tjelmeland: Flammende budbringer : Nordlys gjennom 100 år (2003) ISBN 82-91668-19-1


== Referanser ==


== Eksterne lenker ==
Nordlys
Artikkel om Nordlys-bygningen i arkitekturguide for Nord-Norge og Svalbard